**อย. เชิงรุก! ปรับระบบงานกำกับดูแลผลิตภัณฑ์สุขภาพให้เป็นแนวทางเดียวกันทั่วประเทศ**

อย. บูรณาการร่วมกับ สสจ.ทั่วประเทศ ทำคู่มือมาตรฐานงานกำกับดูแลผลิตภัณฑ์สุขภาพก่อนและหลังออกสู่ตลาด ให้เป็นแนวทางปฏิบัติเดียวกันทั้งประเทศ เพื่อให้สอดคล้องกับรูปแบบการทำงานเชื่อมโยงเครือข่ายเข้าด้วยกันและครอบคลุมอย่างมีประสิทธิภาพ

วันนี้ (6 มกราคม 2568) **นายแพทย์สุรโชค ต่างวิวัฒน์ เลขาธิการคณะกรรมการอาหารและยา** เป็นประธานเปิดโครงการประชุมสัมมนาระหว่างส่วนกลางและส่วนภูมิภาค เพื่อร่วมพิจารณา (ร่าง) คู่มือมาตรฐานการปฏิบัติงานฯ ที่ส่วนกลางดำเนินการและปรับปรุงให้เป็นแนวทางเดียวกันทั้งประเทศ ซึ่งจัดขึ้นระหว่างวันที่ 6 - 8 มกราคม 2568 ณ โรงแรมเซ็นทารา ไลฟ์ ศูนย์ราชการและคอนเวนชันเซ็นเตอร์ แจ้งวัฒนะ กรุงเทพมหานคร โดยมีเจ้าหน้าที่จากสำนักงานสาธารณสุขจังหวัดทั่วประเทศและสำนักงานคณะกรรมการอาหารและยาเข้าร่วมประชุม

**นายแพทย์สุรโชค ต่างวิวัฒน์ เลขาธิการคณะกรรมการอาหารและยา** เปิดเผยว่า สำนักงานคณะกรรมการอาหารและยา (อย.) มีนโยบายงานคุ้มครองผู้บริโภคด้านผลิตภัณฑ์สุขภาพทั่วประเทศ โดยมีวัตุประสงค์ เพื่อยกระดับการดำเนินการคุ้มครองผู้บริโภคและการอนุมัติ/อนุญาตผลิตภัณฑ์สุขภาพที่เป็นมาตรฐานสากล ทันสมัย และโปร่งใส ร่วมสร้างความมั่งคั่งให้ประเทศไทยเป็นศูนย์กลางด้านการแพทย์และบริการสุขภาพ รวมถึงเศรษฐกิจผลิตภัณฑ์สุขภาพ และพัฒนาสู่องค์กรสมรรถนะสูง พร้อมรับการเปลี่ยนแปลง สู่การพัฒนาที่ยั่งยืน ซึ่งการจัดประชุมครั้งนี้ เพื่อจัดทำคู่มือมาตรฐานการปฏิบัติงานกำกับดูแลผลิตภัณฑ์สุขภาพก่อนและหลังออกสู่ตลาดให้สอดคล้องตามที่กฎหมายกำหนดและเป็นแนวทางปฏิบัติเดียวกันทั้งประเทศ เพื่อให้การดำเนินงานทั้งส่วนกลางและส่วนภูมิภาคเป็นไปตามมาตรฐานเดียวกัน โดยงานประชุมครั้งนี้ เจ้าหน้าที่จากส่วนภูมิภาคทั่วประเทศได้ร่วมแลกเปลี่ยนเรียนรู้ พิจารณาและปรับปรุง (ร่าง) คู่มือมาตรฐานการปฏิบัติงานฯ ให้มีความสมบูรณ์และสามารถนำไปปฏิบัติได้จริง สอดคล้องกับรูปแบบการทำงานเชื่อมโยง และพัฒนาบุคลากรให้มีคุณภาพ มีความเชี่ยวชาญ เพื่อรองรับการเปลี่ยนแปลงในอนาคต

**เลขาธิการฯ อย.** กล่าวเพิ่มเติมว่า อย. ให้ความสำคัญในการขับเคลื่อนงานคุ้มครองผู้บริโภคด้านผลิตภัณฑ์สุขภาพทั้งประเทศ สร้างความมั่นใจแก่ผู้บริโภค เป็นการยืนยันถึงความมุ่งมั่นในการดูแลสุขภาพของประชาชนว่าจะได้รับผลิตภัณฑ์สุขภาพที่ปลอดภัย ซึ่ง อย. มุ่งที่จะพัฒนาบริการให้ดียิ่งขึ้น เพื่อคุ้มครองผู้บริโภคและส่งเสริมอุตสาหกรรมผลิตภัณฑ์สุขภาพของประเทศให้เติบโตอย่างยั่งยืน

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 6 มกราคม 2568 ข่าวแจก 75 / ปีงบประมาณ พ.ศ. 2568**